**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS SENIŪNIJŲ SENIŪNAIČIŲ SUEIGOS IR IŠPLĖSTINĖS SENIŪNAIČIŲ SUEIGOS NUOSTATŲ PATVIRTINIMO**

2024 m. vasario 8 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 40 straipsnio 2 dalimi, 41 straipsnio 2 dalimi, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės seniūnijų seniūnaičių sueigos ir išplėstinės seniūnaičių sueigos nuostatus (pridedama).

2. Pripažinti netekusiu galios Plungės rajono savivaldybės tarybos 2021 m. gegužės 27 d. sprendimą Nr. T1-152 „Dėl Plungės rajono savivaldybės seniūnijų seniūnaičių sueigos ir išplėstinės seniūnaičių sueigos nuostatų patvirtinimo“.

3. Nustatyti, kad šis sprendimas turi būti paskelbtas Teisės aktų registre ir Savivaldybės interneto svetainėje [www.plunge.lt](http://www.plunge.lt).

Savivaldybės meras

SUDERINTA:

Savivaldybės tarybos narys Algirdas Pečiulis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjas Vytautas Tumas

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Teisės, personalo ir civilinės metrikacijos skyriaus patarėja

Donata Norvaišienė

PATVIRTINTA

Plungės rajono savivaldybės

tarybos 2024 m. vasario 8 d.

sprendimu Nr. T1-

**PLUNGĖS RAJONO SAVIVALDYBĖS SENIŪNIJŲ SENIŪNAIČIŲ SUEIGOS IR IŠPĖSTINĖS SENIŪNAIČIŲ SUEIGOS NUOSTATAI**

**I SKYRIUS**

**BENDROSIOS NUOSTATOS**

1. Plungės rajono savivaldybės seniūnaičių sueigos ir išplėstinės seniūnaičių sueigos nuostatai (toliau – Nuostatai) reglamentuoja Plungės rajono savivaldybės (toliau – Savivaldybė) seniūnaičių sueigos (toliau – sueiga) ir išplėstinės seniūnaičių sueigos kompetenciją, organizavimo bei sprendimų priėmimo tvarką.

2. Šiuose Nuostatuose vartojamos sąvokos suprantamos taip, kaip jos apibrėžtos Lietuvos Respublikos vietos savivaldos įstatyme.

3. Seniūnaičiai seniūnijos aptarnaujamos teritorijos gyvenamųjų vietovių ar jų dalių bendruomenėms rūpimus klausimus svarsto ir sprendimus priima seniūnaičių sueigoje.

4. Seniūnaičių sueiga yra Savivaldybės seniūnijos aptarnaujamos teritorijos seniūnaičių susirinkimas.

5. Išplėstinė seniūnaičių sueiga – seniūnaičių ir seniūnijos aptarnaujamoje teritorijoje veikiančių bendruomeninių organizacijų deleguotų atstovų susirinkimas, kuriame sprendžiami Lietuvos Respublikos vietos savivaldos įstatyme nustatyti klausimai.

6. Šiais Nuostatais privalo vadovautis Savivaldybės seniūnijų seniūnaičiai ir seniūnijų aptarnaujamoje teritorijoje veikiančių bendruomeninių organizacijų deleguoti atstovai, kurie išplėstinėje seniūnaičių sueigoje turi sprendimo priėmimo teisę.

7. Sueigos vyksta patalpose, kurias Plungės rajono savivaldybės administracijos seniūnijos neatlygintinai suteikia seniūnaičių ir išplėstinėms seniūnaičių sueigoms organizuoti.

8. Seniūnaičiai savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, kitais įstatymais, Lietuvos Respublikos Vyriausybės nutarimais, šiais Nuostatais ir kitais teisės aktais.

9. Seniūnaičių veikla grindžiama kolegialumo, demokratijos, teisėtumo ir viešumo principais.

10. Seniūnaičiai už savo veiklą atsako teisės aktų nustatyta tvarka.

**II SKYRIUS**

**SENIŪNAIČIŲ SUEIGOS KOMPETENCIJA**

11. Seniūnaičių sueiga svarsto ir priima sprendimus dėl:

11.1. seniūnijos metinio veiklos plano projekto;

11.2. seniūnijos metinio veiklos plano projekto ir dėl šio plano įgyvendinimo ataskaitos;

11.3. seniūnijai paskirtų asignavimų naudojimo;

11.4. pritarimo seniūnijos seniūno aptarnaujamoje teritorijoje apklausos, jo kompetencijai priskirtais klausimais, iniciavimui;

11.5. bendruomenės saugumo ir gyvenamųjų vietovių saugios aplinkos, teritorijų tvarkymo ir atnaujinimo, viešųjų erdvių pritaikymo bendruomenės poreikiams;

11.6. pagalbos labiausiai pažeidžiamiems bendruomenės nariams (socialinės rizikos šeimoms, nepilnamečiams, vieniems gyvenantiems asmenims, neįgaliesiems ir kt.);

11.7. vietovės sveikatinimo, kultūros ir sporto renginių;

11.8. savo gyvenamosios vietovės materialiojo ir nematerialiojo paveldo puoselėjimo;

11.9. viešųjų paslaugų teikimo gyventojams tvarkos ir kokybės;

11.10. projektų, kuriuos teikia seniūnijos aptarnaujamoje teritorijoje esančios bendruomeninės organizacijos ir NVO, įgyvendinimo tikslingumo;

11.11. kitų seniūnijos aptarnaujamos teritorijos gyvenamųjų teritorijų ir jų dalių bendruomenėms rūpimų klausimų.

**III SKYRIUS**

**SENIŪNAIČIŲ SUEIGA**

12. Pirmąją naujai išrinktų seniūnaičių sueigą organizuoja seniūnas per 15 dienų nuo galutinių seniūnaičių rinkimų rezultatų seniūnijoje patvirtinimo ir paskelbimo visuomenės informavimo priemonėse. Sueiga yra vieša.

13. Apie pirmosios sueigos datą, laiką, vietą,seniūno siūlomus svarstyti klausimus seniūnas ne vėliau kaip prieš 10 dienų iki sueigos praneša seniūnaičiams, taip pat paskelbia šią informaciją seniūnijos skelbimų lentoje ir Savivaldybės interneto svetainėje.

14. Pirmajam sueigos posėdžiui, kol bus išrinktas sueigos pirmininkas, pirmininkauja seniūnas.

15. Pradėdamas posėdį, seniūnas skelbia naujai išrinktų seniūnaičių registraciją. Sueiga tęsiama, jei užsiregistruoja daugiau kaip pusė išrinktų seniūnaičių. Jeigu nedalyvauja daugiau kaip pusė išrinktų seniūnaičių, seniūnas nustato ir paskelbia pakartotin**ė**s sueigos datą. Kita sueiga turi būti sušaukta ne vėliau kaip per 15 dienų. Apie pakartotinai šaukiamą pirmąją seniūnaičių sueigą informuojama Nuostatų 13 punkte nustatyta tvarka.

16. Pasibaigus registracijai, seniūnas:

16.1. supažindina sueigos dalyvius su seniūnaičių rinkimų rezultatais;

16.2. supažindina sueigos dalyvius su Lietuvos Respublikos vietos savivaldos įstatymu, šiais Nuostatais;

16.3. aptaria sueigos organizavimo tvarką;

16.4. aptaria sueigos pirmininko rinkimų eigą;

16.5. supažindina sueigos dalyvius su kitais aktualiais darbotvarkės klausimais.

17. Posėdžio darbotvarkę, į kurią privalomai įtraukiamas klausimas dėl sueigos pirmininko išrinkimo, sudaro seniūnas, tvirtina sueiga. Teisę siūlyti įtraukti į pirmojo posėdžio darbotvarkę svarstytinus klausimus turi seniūnaičiai ir seniūnaitijų gyventojai. Siūlyti papildyti darbotvarkę posėdžio metu turi teisę seniūnas ir (ar) seniūnaitis (-čiai).

18. Sueigos pirmininkas renkamas atviru balsavimu, paprasta sueigoje dalyvaujančių seniūnaičių balsų dauguma. Išrinkus sueigos pirmininką, jis perima pirmininkavimą posėdžiui. Sueiga tęsiama vadovaujantis Nuostatų 26–29 punktuose nustatyta tvarka.

19. Į kitas sueigas seniūnaičiai renkasi savo iniciatyva arba seniūno kvietimu. Kai seniūnaičiai į sueigą renkasi patys, kviečiamas atvykti ir seniūnas.

20. Sueigą inicijuojantys seniūnaičiai ar seniūnas ne vėliau kaip prieš 10 dienų iki sueigos praneša sueigos nariams ir kitiems suinteresuotiems asmenims apie sueigos datą, laiką ir vietą, taip pat paskelbia šią informaciją seniūnijos skelbimų lentoje ir, esant galimybei, seniūnaitijų centruose, kitose seniūnijos gyvenamųjų vietovių skelbimų lentose. Informacija skelbiama Savivaldybės interneto svetainėje.

21. Sueiga yra teisėta, jeigu joje dalyvauja daugiau kaip pusė seniūnijos seniūnaičių.

22. Sueigai pirmininkauja pirmoje sueigoje išrinktas sueigos pirmininkas. Jis pirmininkauja sueigoms visos seniūnaičių kadencijos laikotarpiu. Tuo atveju, kai pirmininku išrinktas seniūnaitis dėl objektyvių priežasčių negali dalyvauti sueigoje, jai vadovauja parastąja balsų dauguma išrinktas sueigoje dalyvaujantis seniūnaitis.

23. Sueigos pirmininkas:

23.1. skelbia sueigos pradžią ir pabaigą;

23.2. tikrina, ar sueigoje yra kvorumas;

23.3. paskelbia sueigos darbotvarkę;

23.4. stebi, kad sueigos metu būtų laikomasi šių Nuostatų ir kitų teisės aktų reikalavimų;

23.5. suteikia žodį seniūnaičiams, seniūnui, kitiems sueigoje dalyvaujantiems asmenims;

23.6. gali įspėti kalbėtoją, jeigu jis nukrypsta nuo svarstomo klausimo esmės;

23.7. pagal svarstymo rezultatus formuluoja klausimus balsavimui, vadovaudamasis šiais Nuostatais, nustato ir skelbia balsavimo tvarką, skelbia atviro balsavimo rezultatus.

24. Sueigos darbotvarkės projekto sudarymas ir paskelbimas:

24.1. sueigos darbotvarkės projektą sudaro sueigos iniciatorius ne vėliau kaip likus 5 darbo dienoms iki sueigos;

24.2. klausimai į sueigos darbotvarkės projektą įtraukiami seniūnaičių, seniūno, seniūnijos gyventojų siūlymu;

24.3. sueigos darbotvarkės projekte nustatoma darbotvarkės klausimų svarstymo eilės tvarka, nurodomi pranešėjai ir į sueigą kviečiami asmenys;

24.4. sueigos darbotvarkės projektas ne vėliau kaip prieš 3 darbo dienas iki sueigos paskelbiamas seniūnijos skelbimų lentoje, kitose seniūnijos gyvenamųjų vietovių skelbimų lentose. Sueigos darbotvarkės projektas gali būti skelbiamas Savivaldybės interneto svetainėje;

24.5. darbotvarkė patvirtinama sueigoje dalyvaujančių seniūnaičių balsų dauguma posėdžio pradžioje. Siūlyti koreguoti sueigos darbotvarkę, įtraukti papildomus klausimus iki jos patvirtinimo turi teisę seniūnas ir (ar) seniūnaitis (-čiai).

25. Sueigoje sprendimai priimami atviru balsavimu paprasta sueigoje dalyvaujančių seniūnaičių balsų dauguma. Jeigu balsai pasiskirsto po lygiai, lemia sueigos pirmininko balsas.

26. Patvirtintos darbotvarkės klausimus sueigoje pristato sueigos pirmininkas arba klausimų rengėjai.Pristatant svarstomą klausimą, išdėstoma jo esmė, jo svarba bendruomenei, nurodoma galima sprendimų įtaka Savivaldybės biudžetui ir seniūnijai skirtiems asignavimams.

27. Sueigoje svarstant atskirus darbotvarkės klausimus, paprastai pirmiausia išklausomas svarstomas klausimas ir seniūnaičių bei seniūno nuomonės. Nuomonę gali pareikšti ir kiti sueigos dalyviai. Negalintys sueigoje dalyvauti seniūnaičiai gali raštu pateikti svarstomais klausimais savo nuomonę, kuri turi būti viešai paskelbiama sueigoje.

28. Darbotvarkės klausimui pristatyti paprastai skiriama iki 5 minučių, seniūnaičio ar seniūno nuomonei pareikšti – iki 5 minučių (kitų sueigos dalyvių nuomonei pareikšti – iki 3 minučių). Kiekvienu darbotvarkės klausimu seniūnaičiai ir seniūnas turi teisę kalbėti ne daugiau kaip 2 kartus (neskaitant klausimų, replikų, nuomonės dėl procedūrų pareiškimo, pasiūlymų nutraukti diskusijas ar atidėti svarstomą klausimą), kiti sueigos dalyviai – 1 kartą. Prireikus sueigos pirmininkas sueigos pritarimu gali nustatyti kitokią klausimo pristatymo ar nuomonės pareiškimo tvarką.

29. Sueigai pirmininkaujantis asmuo turi teisę leisti sueigoje pasisakyti kviestiems ir kitiems suinteresuotiems asmenims.

**IV SKYRIUS**

**IŠPLĖSTINĖ SENIŪNAIČIŲ SUEIGA**

30. Išplėstinė seniūnaičių sueiga aptaria ir priima sprendimus dėl:

30.1. seniūnijos metinio veiklos plano įgyvendinimo ataskaitos projekto svarstymo ir vertinimo;

30.2. seniūnijos aptarnaujamos teritorijos gyvenamųjų vietovių ar jų dalių (seniūnaitijų) bendruomenių viešųjų poreikių ir iniciatyvų finansavimo tikslingumo;

30.3. atstovų delegavimo į pretendentų į seniūno pareigas konkurso komisijos narius, dalyvauti Savivaldybės tarybos sudaromų komitetų darbe, Savivaldybės tarybos sudaromų komisijų narius;

30.4. bendruomeninės veiklos ir partnerystės su savivaldybių institucijomis stiprinimo, viešųjų paslaugų, už kurių teikimą atsakinga Savivaldybė, teikimo perdavimo bendruomenėms ir kitoms nevyriausybinėms organizacijoms, vietos verslumo skatinimo;

30.5. kitų klausimų dėl seniūnijos aptarnaujamos teritorijos gyventojams svarbių reikalų;

30.6. kitų teisės aktais išplėstinės seniūnaičių sueigos kompetencijai priskirtų klausimų.

31. Sueigoje gali būti svarstomi klausimai dėl seniūnijos bei seniūno veiklos gerinimo ir teikiami siūlymai Savivaldybės administracijos direktoriui ir Savivaldybės merui.

32. Išplėstinėje seniūnaičių sueigoje su sprendimo priėmimo teise dalyvauja tos seniūnijos seniūnaičiai ir tos seniūnijos aptarnaujamoje teritorijoje veikiantys bendruomeninių organizacijų deleguoti atstovai.

33. Kiekviena seniūnijos aptarnaujamoje teritorijoje veikianti bendruomeninė organizacija deleguoja į išplėstinę seniūnaičių sueigą po vieną atstovą dvejiems metams. Sprendimas dėl atstovo delegavimo pateikiamas tos seniūnijos seniūnui. Prireikus bendruomeninė organizacija gali deleguotą asmenį atšaukti arba pakeisti kitu, tačiau apie tai bendruomeninės organizacijos pirmininkas privalo raštu arba elektroniniu paštu informuoti seniūną ne vėliau kaip prieš 1 darbo dieną iki išplėstinės seniūnaičių sueigos. Taip pat deleguotas atstovas gali būti atšaukiamas ir savo paties prašymu.

34. Atsižvelgiant į vietos sąlygas ir aplinkybes, išplėstinėje sueigoje patariamojo balso teise gali dalyvauti tos seniūnijos teritorijoje veikiančių nevyriausybinių organizacijų, tradicinių religinių bendruomenių atstovai. Jei bendruomeninės organizacijos nepareiškia pageidavimo dalyvauti sueigoje, sprendimo priėmimo balso teisė sueigos sprendimu suteikiama tos seniūnijos teritorijoje veikiančių nevyriausybinių organizacijų, vykdančių veiklą keliose srityse, atstovams.

35. Išplėstinė seniūnaičių sueiga renkasi savo iniciatyva arba seniūno kvietimu.

36. Išplėstinė seniūnaičių sueiga yra teisėta, jeigu joje dalyvauja daugiau kaip pusė seniūnijos seniūnaičių ir ne mažiau kaip pusė bendruomeninių organizacijų deleguotų atstovų.

37. Išplėstinei seniūnaičių sueigai pirmininkauja po seniūnaičių rinkimų pirmoje seniūnaičių sueigoje išrinktas sueigos pirmininkas. Jeigu dėl objektyvių priežasčių sueigos pirmininkas negali dalyvauti išplėstinėje seniūnaičių sueigoje, jai vadovauja paprasta balsų dauguma išrinktas seniūnaitis, dalyvaujantis išplėstinėje seniūnaičių sueigoje.

38. Išplėstinės seniūnaičių sueigos darbotvarkės projekto sudarymas ir paskelbimas:

38.1. išplėstinės seniūnaičių sueigos darbotvarkę sudaro seniūnijos valstybės tarnautojas ar darbuotojas, dirbantis pagal darbo sutartį, ne vėliau kaip likus 5 darbo dienoms iki išplėstinės sueigos. Klausimai į darbotvarkę įtraukiami seniūno, seniūnaičių, seniūnijos gyventojų ir bendruomeninių organizacijų atstovų siūlymu;

38.2. darbotvarkės projekte nustatoma darbotvarkės klausimų svarstymo eilės tvarka, nurodomi pranešėjai ir kviečiami į išplėstinę seniūnaičių sueigą asmenys;

38.3. parengtas išplėstinės seniūnaičių sueigos darbotvarkės projektas suderinamas su sueigos pirmininku. Seniūnija suderintą darbotvarkę ir prireikus medžiagą svarstomais klausimais ne vėliau kaip prieš 3 darbo dienas iki išplėstinės sueigos elektroninėmis priemonėmis ar kitais būdais pateikia visiems seniūnaičiams, bendruomeninių organizacijų atstovams ir įrašytiems į išplėstinės seniūnaičių sueigos darbotvarkę kviečiamiems asmenims;

38.4. išplėstinės seniūnaičių sueigos darbotvarkės projektas ne vėliau kaip prieš 3 darbo dienas iki išplėstinės sueigos paskelbiamas seniūnijos skelbimų lentoje, kitose seniūnijos gyvenamųjų vietovių skelbimų lentose. Išplėstinės sueigos darbotvarkės projektas gali būti skelbiamas Savivaldybės interneto svetainėje;

38.5. darbotvarkė patvirtinama išplėstinėje sueigoje dalyvaujančių seniūnaičių ir bendruomeninių organizacijų atstovų balsų dauguma posėdžio pradžioje. Siūlyti koreguoti darbotvarkę, įtraukti papildomus klausimus iki jos patvirtinimo turi teisę seniūnas, seniūnaitis (-čiai), deleguotas bendruomeninės organizacijos atstovas (-ai).

39. Išplėstinėje sueigoje sprendimai priimami atviru balsavimu paprasta išplėstinėje sueigoje dalyvaujančių seniūnaičių ir seniūnijos aptarnaujamoje teritorijoje veikiančių bendruomeninių organizacijų deleguotų atstovų balsų dauguma. Jeigu balsai pasiskirsto po lygiai, lemia pirmininko balsas.

40. Patvirtintos darbotvarkės klausimus išplėstinėje sueigoje pristato sueigos pirmininkas arba klausimų rengėjai. Pristatant svarstomą klausimą, išdėstoma jo esmė, jo svarba bendruomenei, nurodoma galima sprendimų įtaka Savivaldybės biudžetui ir seniūnijai skirtiems asignavimams.

41. Išplėstinėje sueigoje svarstant atskirus darbotvarkės klausimus, paprastai pirmiausia išklausomas svarstomas klausimas ir seniūnaičių, deleguotų bendruomeninių organizacijų atstovų bei seniūno nuomonės. Nuomonę gali pareikšti ir kiti išplėstinės seniūnaičių sueigos dalyviai. Negalintys sueigoje dalyvauti seniūnaičiai ir deleguoti bendruomeninių organizacijų atstovai gali raštu pateikti svarstomais klausimais savo nuomonę, kuri turi būti viešai paskelbiama sueigoje.

42. Darbotvarkės klausimui pristatyti paprastai skiriama iki 5 minučių, seniūnaičio, bendruomeninės organizacijos atstovo ar seniūno nuomonei pareikšti – iki 5 minučių (kitų sueigos dalyvių nuomonei pareikšti – iki 3 minučių).

Kiekvienu darbotvarkės klausimu seniūnaičiai, bendruomeninių organizacijų atstovai ir seniūnas turi teisę kalbėti ne daugiau kaip 2 kartus (neskaitant klausimų, replikų, nuomonės dėl procedūrų pareiškimo, pasiūlymų nutraukti diskusijas ar atidėti svarstomą klausimą), kiti išplėstinės sueigos dalyviai – kartą. Prireikus sueigos pirmininkas išplėstinės sueigos pritarimu gali nustatyti kitokią klausimo pristatymo ar nuomonės pareiškimo tvarką.

**V SKYRIUS**

**SENIŪNAIČIŲ SUEIGOS IR IŠPLĖSTINĖS SENIŪNAIČIŲ SUEIGOS**

**SPRENDIMAI IR PROTOKOLAI**

43. Seniūnaičių sueigos ir išplėstinės seniūnaičių sueigos sprendimai surašomi protokole, kurį pasirašo sueigai pirmininkavęs asmuo ir sueigos sekretorius. Sueigos ir išplėstinės sueigos sekretoriaus pareigas atlieka seniūno paskirtas seniūnijos darbuotojas.

44. Seniūnaičių sueigos ir išplėstinės seniūnaičių sueigos sprendimai priimami atviru balsavimu balsų dauguma, kuri paprastai nustatoma pirmininkaujančiam asmeniui paklausus: „Ar yra prieštaraujančiųjų?“. Jeigu prieštaraujančiųjų nėra, pirmininkaujantis asmuo paskelbia: „Priimta“. Jeigu yra bent vienas prieštaraujantysis, balsų daugumai nustatyti balso teisę turintys dalyviai pakelia rankas. Šiuo atveju balsus skaičiuoja sueigos sekretorius. Jeigu suskaičiuojama balsų dauguma, sueigos pirmininkas paskelbia: „Priimta“, jeigu daugumos nėra – „Nepriimta“. Taip pat skaičiuojama, kas balsavo „prieš“ ar „susilaikė“. Jeigu balsai pasiskirsto po lygiai, lemia pirmininkaujančio seniūnaičio balsas.

45. Protokole nurodoma sueigos ar išplėstinės sueigos data, protokolo eilės numeris, dalyviai, svarstomų klausimų eilės numeris ir pavadinimas, klausimą pateikęs pranešėjas, kalbėtojai ir pateikiamas priimtas sprendimas, nurodomi balsavimo rezultatai (taip pat pažymima, kas balsavo „už“, „prieš“ ar „susilaikė“), įrašoma dalyvių atskiroji nuomonė.

46. Sueigų protokolai saugomi seniūnijoje Lietuvos Respublikos teisės aktų nustatyta tvarka.

47. Seniūnaičių sueigos sprendimai yra rekomendaciniai, tačiau atitinkama Savivaldybės institucija privalo Reglamento nustatyta tvarka juos įvertinti. Jeigu seniūnaičių sueigos sprendimų vertinimas yra Savivaldybės tarybos kompetencija, jie vertinami ir sprendimas priimamas artimiausiame Savivaldybės tarybos posėdyje; jeigu seniūnaičių sueigos sprendimų vertinimas yra Savivaldybės mero kompetencija, meras priima dėl jų sprendimą ne vėliau kaip per 20 darbo dienų nuo seniūnaičių sueigos sprendimo gavimo dienos. Savivaldybės institucijos privalo nurodyti savo sprendimų priėmimo motyvus. Atitinkamų Savivaldybės institucijų sprendimai dėl seniūnaičių sueigos sprendimų turi būti paskelbti Savivaldybės interneto svetainėje ir tų seniūnijų skelbimų lentose.

48. Išplėstinės seniūnaičių sueigos sprendimai yra rekomendaciniai, tačiau kompetentinga Savivaldybės institucija privalo juos įvertinti. Jeigu išplėstinės seniūnaičių sueigos sprendimų vertinimas priklauso Savivaldybės tarybos kompetencijai, jie vertinami artimiausiame Savivaldybės tarybos posėdyje Reglamento nustatyta tvarka, jeigu šių sprendimų vertinimas priklauso Savivaldybės mero kompetencijai, jis įvertina šiuos sprendimus ne vėliau kaip per 20 darbo dienų nuo išplėstinės seniūnaičių sueigos sprendimo gavimo dienos. Savivaldybės institucijos, laikydamosi šių Nuostatų 48 punkto reikalavimų, privalo paskelbti savo vertinimus dėl išplėstinės seniūnaičių sueigos sprendimų, nurodydamos vertinimo motyvus ir numatomus veiksmus, jeigu tokių veiksmų bus imtasi.

49. Savivaldybės institucijos savo vertinimus dėl išplėstinės seniūnaičių sueigos sprendimų privalo paskelbti taip:

49.1. informacija turi būti skelbiama taip, kad visi vietos gyventojai turėtų galimybę ją gauti Savivaldybės arba savo iniciatyva. Gyventojų grupės, kurias gali tiesiogiai paveikti ar paveiks Savivaldybės administravimo subjektų priimami sprendimai, turi būti informuojamos Savivaldybės iniciatyva;

49.2. informacija skelbiama ne mažiau kaip dviem būdais, iš kurių vienas – informacijos skelbimas Savivaldybės interneto svetainėje; kiti informacijos skelbimo būdai parenkami atsižvelgiant į informacijos gavėjų skaičių, jų gyvenamąją vietą ar interesų grupę (grupes);

49.3. informacijos tekstas formuluojamas taip, kad informacija būtų suvokiama ir asmenims, neturintiems atitinkamos srities specialiųjų žinių, ir pateikiamas taip, kad būtų prieinamas neįgaliesiems; jeigu informacija teikiama teisės akto ar kito informacijos šaltinio pagrindu, pateikiama interneto nuoroda į šį teisės aktą ar informacijos šaltinį arba nurodomas teisės akto pavadinimas, jo data ir numeris ar informacijos šaltinis;

49.4. informuojant nurodomi Savivaldybės vieno langelio asmenų aptarnavimo padalinio kontaktiniai duomenys ar asmens, kuris gali pateikti papildomos informacijos, kontaktiniai duomenys (telefono numeris ir elektroninio pašto adresas);

49.5. informuojant apie numatomą konsultavimąsi nurodoma konsultavimuisi teikiamo klausimo esmė, konsultavimąsi vykdysiantis Savivaldybės administravimo subjektas ir jo kontaktiniai duomenys (telefono numeris ir elektroninio pašto adresas), siūlomas klausimo sprendimas, galimos teigiamos ir neigiamos sprendimo pasekmės, taip pat numatomo konsultavimosi forma, vieta, laikas, trukmė;

49.6. informuojant apie konsultavimosi rezultatus (pateiktą vietos gyventojų nuomonę), nurodoma konsultavimuisi teikto klausimo esmė, konsultavimąsi vykdęs Savivaldybės administravimo subjektas ir jo kontaktiniai duomenys (telefono numeris ir elektroninio pašto adresas), įvykusios konsultacijos forma, vieta, laikas, trukmė, konsultavimesi dalyvavusiųjų gyventojų skaičius, šių gyventojų nuomonių pasiskirstymas arba pateiktų nuomonių apibendrinimas. Informacija apie konsultavimosi rezultatus (pateiktą vietos gyventojų nuomonę) turi būti pateikiama ne vėliau kaip per 5 darbo dienas po konsultavimosi;

49.7. informacijoje negali būti politinės reklamos.

50. Seniūnaitijos gyventojams apie sueigoje ir išplėstinėje sueigoje priimtus sprendimus informaciją teikia seniūnaičiai, sprendimai yra skelbiami atitinkamos seniūnijos skelbimų lentoje. Ši informacija taip pat gali būti skelbiama Savivaldybės interneto svetainėje.

51. Jei kiti teisės aktai nustato kitą išplėstinės seniūnaičių sueigos veiklos reglamentavimą, priimant sprendimus jai priskirtos kompetencijos klausimais, išplėstinė seniūnaičių sueiga privalo jais vadovautis.

**VI SKYRIUS**

**BAIGIAMOSIOS NUOSTATOS**

52. Sprendimus dėl sueigos ir išplėstinės sueigos veiklos procedūrinių klausimų, kurie nenumatyti Nuostatuose, siūlo spręsti sueigoms pirmininkaujantis asmuo.

53. Nuostatai keičiami, pildomi ir pripažįstami netekusiais galios Savivaldybės tarybos sprendimu.

54. Nuostatai viešai skelbiami Teisės aktų registre, Savivaldybės interneto svetainėje ir seniūnijų skelbimų lentose.

55. Nuostatų vykdymo kontrolę vykdo Savivaldybės administracija.

\_\_\_\_\_\_\_\_\_\_\_\_\_\_\_\_\_\_\_\_\_

**TEISĖS, PERSONALO IR CIVILINĖS METRIKACIJOS**

**SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PLUNGĖS RAJONO SAVIVALDYBĖS SENIŪNIJŲ SENIŪNAIČIŲ SUEIGOS IR IŠPLĖSTINĖS SENIŪNAIČIŲ SUEIGOS NUOSTATŲ PATVIRTINIMO “** |
| 2024 m. sausio 19 d.  Plungė |

**1. Parengto teisės akto projekto tikslai.** Sprendimo projekto tikslas bei uždavinys – patvirtinti Plungės rajono savivaldybės seniūnijų seniūnaičių sueigos ir išplėstinės seniūnaičių sueigos nuostatus (toliau – nuostatai), pripažįstant netekusiais galios Plungės rajono savivaldybės tarybos 2021 m. gegužės 27 d. sprendimu Nr. T1-152 „Dėl Plungės rajono savivaldybės seniūnijų seniūnaičių sueigos ir išplėstinės seniūnaičių sueigos nuostatų patvirtinimo“ patvirtintus Plungės rajono savivaldybės seniūnijų seniūnaičių sueigos ir išplėstinės seniūnaičių sueigos nuostatus.

Sprendimo projektas parengtas vadovaujantis Lietuvos Respublikos vietos savivaldos įstatymu (toliau – Įstatymas).

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Vadovaujamasi Įstatymu. Patvirtinus naujus nuostatus bus panaikintas Plungės rajono savivaldybės tarybos 2021 m. gegužės 27 d. sprendimas Nr. T1-152 „Dėl Plungės rajono savivaldybės seniūnijų seniūnaičių sueigos ir išplėstinės seniūnaičių sueigos nuostatų patvirtinimo“.

**3. Kodėl būtina priimti sprendimą, kokių pozityvių rezultatų laukiama.** Patvirti nauji nuostatai atitiks Įstatymo galiojančios suvestinės redakcijos nuostatas.

**4. Lėšų poreikis ir finansavimo šaltiniai.** Nėra.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Korupcijos pasireiškimo tikimybės nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės administracijos Teisės, personalo ir civilinės metrikacijos skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Sprendimo projektą paskelbti Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt) bei supažindinti visus Savivaldybės seniūnijų seniūnus.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12. Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Bus įgyvendinamos Vietos savivaldos įstatymo nuostatos* | *Nenumatomas* |
| *Teisinei sistemai* | *Atitiks teisės aktų nuostatas* | *Nenumatomas* |
| *Kriminogeninei situacijai* | *Korupcijai įtakos neturės* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Nenumatomas* | *Nenumatomas* |
| *Kitoms sritims, asmenims ar jų grupėms* | *Nenumatomas* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Teisės, personalo ir civilinės metrikacijos skyriaus patarėja Donata Norvaišienė